
A papír újra életre kel, mint építési modell alapanyag

A dolgozatomban egy olyan alternatívát mutatok be, hogy miként lehet a papírhulladékot felhasználni az oktatás területén.
Javaslatot teszek a technika, életvitel és gyakorlat tantárgy kapcsán felmerülő alapanyag problémák, hiányok kiküszöbölésére, továbbá a tanulók konstrukciós készségük, képességük fejlesztésére.
Az egyik lehetséges alternatíva az úgynevezett Konstrukciós Préselt Papír Építőelem csomag röviden KPPE, a technika tanórák, vagy délutáni szakkörök keretében használható fel a tartalma. Ismertetem a préselt papír ”téglák” alkalmazhatósági lehetőségeit, részletesen tanórákra lebontva 1-8. osztályig, a már elkészített modellekkel alátámasztva. Röviden tárgyalom a KPPE nyújtotta lehetséges fejlesztési irányokat az oktatásmódszertan területén.
A papírhulladék életútját nyomon követem a kezdetektől, a felhasználáson át az újraéledésig, valamint kitérek néhány gondolat erejéig az új építési modell alapanyag megmunkálási, alakítási és egyéb tulajdonságaira.
A környezettudatosságot szem előtt tartava lefuttattam ICP-AES (Induktív csatolású plazma atomemissziós spektrometria) vizsgálatsort a keletkező alapanyagon, így arra a megállapításra jutottam, hogy nem tartalmaz semmilyen káros anyagot /az eredményként kapott értékek elhanyagolhatóan kicsik/. Következő vizsgálatom a nyomtatott papír felületére irányult elektronmikroszkóppal, itt tanulmányozom a festékanyagok minőségét valamint a cellulóz szálak elrendeződését.
Kitérek a KPPE oktatócsomag költségére valamint összevetem a technika órákhoz szükséges eszközök beszerzési költségével.
Összegezve úgy gondolom, hogy az általam kikísérletezett, és a továbbiakban összeállításra kerülő oktatócsomag megoldást nyújthat az oktatási intézmények és a technika tantárgyat oktató tanárok számára, mely a diákok körében jól alkalmazható és egyben a környezettudatosságot szem előtt tartja! Fő célom egy olyan alapanyag és módszer kidolgozása, amellyel a technika, életvitel és gyakorlat tantárgy a jövőben sokkal kreatívabb és „manuálisabb” legyen. 



